ພິທີເປີດສູນຂໍ້ມູນ-ຂ່າວສານ ຊັບພະຍາກອນນ້ຳແຫ່ງຊາດ ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ (ກຊສ) ຈັດຂຶ້ນວັນທີ 2 ກຸມພາ 2018 ທີ່ກົມອຸຕຸນິຍົມ ແລະ ອຸທົກກະສາດ ໃຫ້ກຽດເຂົ້າຮ່ວມຂອງທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ພ້ອມດ້ວຍ ທ່ານ ສົມມາດ ພົນເສນາ ລັດຖະມົນຕີ (ກຊສ) ທ່ານລັດຖະມົນຕີກະຊວງຊັບພະຍາກອນນ້ຳ ສປ ຈີນ ບັນດາລັດຖະມົນຕີ ທ່ານເອກອັກຄະລັດຖະທູດ ສປ ຈີນ ປະຈຳລາວ ບັນດາຫົວໜ້າກົມ ພະແນກການ ແລະ ພາກສ່ວນກ່ຽວຂ້ອງທັງສອງຝ່າຍເຂົ້າຮ່ວມ.
ທ່ານ ສົມມາດ ພົນເສນາ ກ່າວວ່າ: ສູນແຫ່ງນີ້ໄດ້ຮັບການຊ່ວຍເຫຼືອຈາກລັດຖະບານ ສປ ຈີນ ເປັນການຜັນຂະຫຍາຍບົດບັນທຶກຄວາມເຂົ້າໃຈ ວ່າດ້ວຍການຮ່ວມກັນຈັດຕັ້ງປະຕິບັດໂຄງການຕົວແບບ ໃນການກໍ່ສ້າງສູນຂໍ້ມູນ-ຂ່າວສານ ຊັບພະຍາກອນທຳມະຊາດ ແລະ ການສ້າງແຜນແມ່ບົດ ການຄຸ້ມຄອງອ່າງຮັບນ້ຳ ນ້ຳອູ ແລະ ອ່າງຮັບນ້ຳ ນ້ຳເທີນ-ນ້ຳກະດິງ ລະຫວ່າງກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ສປປ ລາວ ແລະ ກະຊວງຊັບພະຍາກອນນ້ຳ ສປ ຈີນ ໂດຍມີປະມຸກລັດຂອງສອງປະເທດເຂົ້າຮ່ວມເປັນສັກຂີພິຍານ ໃນທ້າຍປີ 2017 ທີ່ຜ່ານມາ.
ທ່ານ ປະສິດ ດີມະນີວົງ ຮອງຫົວໜ້າພະແນກອຸທົກກະສາດ ກົມອຸຕຸນິຍົມ ອຸທົກກະສາດ (ກຊສ) ກ່າວວ່າ: ສູນແຫ່ງນີ້ ແມ່ນທຶນຊ່ວຍເຫຼືອລ້າຈາກລັດຖະບານ ສປ ຈີນ ເພື່ອສະໜັບສະໜູນທຶນໃນການສ້າງສູນຂໍ້ມູນ-ຂ່າວສານ ຊັບພະຍາກອນນ້ຳແຫ່ງຊາດ ເຊິ່ງເລີ່ມຈັດຕັ້ງປະຕິບັດໂຄງການມາແຕ່ເດືອນພະຈິກ 2017 ມາເຖິງກຸມພາ 2018 ແມ່ນສຳເລັດຜົນ ລວມທັງສະໜອງເຄື່ອງວັດແທກລະດັບນ້ຳ ອຸປະກອນທີ່ຈຳເປັນຈຳນວນໜຶ່ງ ເຊິ່ງສູນດັ່ງກ່າວຈະເປັນບ່ອນສັງລວມບັນທຶກຂໍ້ມູນຕ່າງໆກ່ຽວກັບຊັບພະຍາກອນນ້ຳ ເພື່ອເປັນບ່ອນສຶກສາ ເປັນຂໍ້ມູນອ້າງອີງ ແລະ ການສະໜອງຂໍ້ມູນຕ່າງໆກ່ຽວກັບຊັບພະຍາກອນນ້ຳໃຫ້ກັບພາກສ່ວນກ່ຽວຂ້ອງ.